b'\n_START_ARTICLE_\nCNN International\n_START_PARAGRAPH_\nCNN International er en internasjonal, engelskspr\xc3\xa5klig TV-kanal som sender nyheter 24 timer i d\xc3\xb8gnet. Den eies av Time Warner, og samarbeider tett med CNN, som bare kringkastes i USA og Canada._NEWLINE_Kanalen er tilgjengelig i det meste av verden, og distribueres over satellitt og kabel. Den n\xc3\xa5r ca. 200 millioner hjem og hotellrom i over 200 land. Kanalen er dermed verdens nest st\xc3\xb8rste nyhetskanal etter BBC World, og foran Al Jazeera English._NEWLINE_CNN International begynte sendingene sine i 1985, i f\xc3\xb8rste rekke rettet mot amerikanske forretningsreisende p\xc3\xa5 hoteller. Opprinnelig bestod sendingene hovedsakelig av programmer fra de nasjonale TV-kanalene CNN og CNN Headline News, og CNN International hadde bare et spartansk innrettet studio i CNNs hovedkvarter i Atlanta. Etter 1992 \xc3\xb8kte imidlertid produksjonen av nyheter for internasjonale seere betydelig. Et nytt, stort studiokompleks ble bygget i 1994, etter at CNN International bestemte seg for \xc3\xa5 konkurrere med BBCs internasjonale nyhetssatsing, og CNN International etablerte seg som en stor, internasjonal nyhetskanal._NEWLINE_Utover p\xc3\xa5 1990-tallet bygget CNN International opp egne studiostaber i London og Hongkong i tillegg til hovedkvarteret i Atlanta. CNN International ble i 1997 oppdelt med ulike programskjemaer for fem regionale omr\xc3\xa5der. Disse er Europa/Midt\xc3\xb8sten/Afrika, Asia/stillehavsomr\xc3\xa5det, det \xc3\xb8stlige Asia, Latin-Amerika og Nord-Amerika.'